Pavlova poslanica Efežanima (Šarić)/Glava 2.
1 I vas, koji ste bili mrtvi zbog prestupaka i grijeha svojih, 

2 U kojima ste nekad hodili po vijeku ovoga svijeta, po knezu, koji vlada u zraku, po duhu, koji sad radi u sinovima nepokornosti, 

3 U kojima smo i mi svi nekad živjeli po željama tijela svojega, čineći volju tijela i pomisli, i bili smo po naravi djeca srdžbe, kao i ostali; 

4 Ali Bog, koji je bogat u milosrđu, zbog velike ljubavi svoje, kojom nas je ljubio, 

5 I nas, koji smo bili mrtvi zbog grijeha, oživi s Kristom milošću ste spašeni, 

6 I s njim uskrsnu i s njim posadi na nebesima u Kristu Isusu, 

7 Da pokaže u budućim vjekovima preveliko bogatstvo milosti svoje dobrotom prema nama u Kristu Isusu. 

8 Jer ste milošću spašeni po vjeri, i to nije od vas, to je dar Božji, 

9 Ne od djela, da se tko ne pohvali. 

10 Jer smo njegovo djelo, stvoreni u Kristu Isusu za djela dobra, koja Bog unaprijed pripravi, da u njima hodimo. 

11 Zato se spominjite, da vi, koji ste nekad po tijelu bili neznabošci i nazivani neobrezani od onih, na kojima se je učinilo rukom obrezanje na tijelu. 

12 Da ste bili u ono vrijeme bez Krista, isključeni od zajednice Izraelove i bez dijela u zavjetima obećanja, nade nemajući i bez Boga na svijetu. 

13 A sad u Kristu Isusu, vi koji ste nekad bili daleko, blizu postadoste krvlju Kristovom. 

14 Jer je on mir naš, koji oboje sastavi u jedno, i poruši zid, koji nas je rastavljao, 

15 Tijelom svojim poništi protivnost, i zakon zapovijedi u propisima, da iz obojega načini u sebi jednoga novog čovjeka, čineći mir, 

16 I da pomiri s Bogom oboje u jednom tijelu križem, ubivši neprijateljstvo na njemu, 

17 On je došao i propovijedao je mir vama, koji ste bili daleko, i mir onima, koji su bili blizu; 

18 Jer po njemu imamo oba pristup k Ocu u jednom Duhu. 

19 Tako dakle više nijeste tuđinci i došljaci, nego ste sugrađani svetih i ukućani Božji, 

20 Nazidani na temelju apostola i proroka, a ugaoni je kamen sam Krist Isus, 

21 Na kojemu je sva građevina složena i raste za sveti hrani u Gospodinu, 

22 Na kojemu se i vi naziđujete za stan Božji u Duhu. 

Pavlova poslanica Efežanima (Šarić)